Nawku htung masum Judsaism, Isalam hte Christan ni a wenyi daju gaw Abraham kaw daju nga ai. Moshe, Yesu hte Muhammad ni mung Abraham a aru arat ni rai nga ma ai.
Thursday, 26 January 2012
Abraham a Kasha Ni (The Sons of Abraham)
Nawku Htung Masum (Judaism, Christianity hte Islam) ni a rudi hpe nchye na yang, Sinpraw ka-ang mung masa manghkang hpe chye na loi na nrai.
Nawku htung masum Judsaism, Isalam hte Christan ni a wenyi daju gaw Abraham kaw daju nga ai. Moshe, Yesu hte Muhammad ni mung Abraham a aru arat ni rai nga ma ai.
Nawku htung masum Judsaism, Isalam hte Christan ni a wenyi daju gaw Abraham kaw daju nga ai. Moshe, Yesu hte Muhammad ni mung Abraham a aru arat ni rai nga ma ai.
Shaning 4,000 ning daram hta shangai ai Noah a kasha Shem a aru arat rai nga ai Terah a kasha Abraham gaw Mesopotamia (Iraq) mungdan na Ura mare e shangai nna, shi a aru arat ni Sinpraw ka-ang mungdan ni hta dai ni du hkra garin gara nga ma ai. Noah kaw na pru wa ai Shem a aru arat Abraham myu lakung ni gaw Semitic amyu ru sai rai nga ma ai. Noah a kasha Shem a kashu Eber (Hebre ga) gaw, Abraham a kaji kawa rai nga ai (N.N 11:14-16).
Abraham hpe kam sham ai Kawa "the father of the faithful" (Roma 4:111), ding hpring ai Kawa ngu nna matu kadoi hkam la sai. Dai majaw, Abraham a aru arat rai nga ninglen matu n kadoi ai ni gaw, dinghpring ai chyeju lam hpe nhkam la lu na lam angnga ai. Abraham gaw Karai Kasang a ga madat let Ura mare (Ur)kaw nna Haran de pru wa ai re nga ai (Kasa 7:2-3).
Haran hte Ura gaw Tigris hte Euphrates hka lapran e rai nna, Mesopotamia (Iraq) mungdan na mare yan rai nga ai. Haran gaw Abraham hte shi a madu jan Sarah a maigan pru hpang ai mare rai nga ai (N.N 12:1-4). Abraham a kawa Terah mung Karai Kasang hta shamyet shanat nna sak hkrung ai wa rai nga ninglen, hpa rai K.K gaw Abraham hpe amyu kaba shatai na Haran nna pru sa na shaga hkrum ai lam hpe gaw chyum laika kae adan aleng nmu lu nga ai.
Abraham hpe K.K shaga ai ten asak 75 ning rai sai. Shi pru sa wa ai ten hta, madat mara ai, kam sham ai hta lai gara de sa wa nga ai hpe shi hkrak nchye ai nga ai (Hebre 11:8). K.K gaw Abraham hte rau re majaw, Hkanan (promise land or Holy land) ngu ai de du nna dai gaw K.K shi hpe du nga shangun mayu ai lamu ga re nga ai ((Tara Jahprang 4:5-8).
Lamu ga nnan de du ai hte rau, shi a shu mashi shu masha ni du hkra dai yang e nga lu na matu K.K a tawn hkungri shacyaw nna chyeju shakawn sai nga ai. (N.N 12:7). K.K hte mung ga shaga nna dai shara gaw Abraham a amyu ru sai ni nga na shara re lam K.K htetmyit hkrum da masai (N.N 13:14-16). Abraham a mying hpe mung (Abram kaw na aAraham ngu nna dai yang e nan galai kau ya wu ai (N.N 17:5, 6).
Abraham a madu jan Sarah mung, Abraham hte10 ning pawng sai raitim, kashu kasha n shaprat ai majaw, Sarah a shingnan num jan Hagara (Hagar) hte she bawk hte na ahkang madu wa hpe jaw kau dat wu ai (N.N 16:1-3).
Abraham shawng na shadang sha shangai sai
Sarah jaw ai ahkang hte Abraham gaw shingnan num Hagar kaw shang yup bawk hte nna shadang sha Ishmael ngu ai wa gaw Egutu mung chying sha hku shangai wa sai (N.N 16:4). De a majaw, Sarah hte Hagar mung num sha re hte maren kanawn npyaw wa masa. K.K gaw Hagar hpe mung shi a kasha a aru arat ni hpe galu kaba shangun na lam shingran jaw wu ai. Ndai Ishmael amyu matu ni gaw dai ni na Arab myu ni rai nna, Abraham a kashu kasha ni sha rai nga ma ai. Islam nawku htung hpe hpaw hpang ai Muhammad gaw Kedar amyu lakung kaw na rai nna, Kedar gaw Ishmael a kasha 12 kaw na langai rai nga ai.
Sinpraw ka-ang mungdan (22) gaw Arabic ga shaga nga ma ai. Ndai mungdan ni malawng wa Islam nawku htung hkan ma ai. Dai ni mungkan hta, Ishmael amyu lakung hta nlawm tim mungdan (35) gaw Arabic ga shaga ai Islam nawku htung hta shang lawm shajang nga masai. Ishmael amyu lakung lama ni garai ndu shang ai ten hta Arab ga shaga ai ni nga nga masai hpe mung chye lu ai. Islam nawku htung chyam bra wa lu hkra ndai Arab ni g w Arabic ga hta madung tawn nna galaw ma ai.
Hagar hpe K.K nsen jaw ai ga gaw dik wa ai zawn rai nga ai. Raitim, Ishmael amyu lakung ni gaw zai ai lau gung kanu zawn prang yang e kadai hpe mung hpa nnawn ai sak hkrung lam hta pra nga lu na gaw mai gaw sha mung nga nga malu ai. Dai majaw, dai ni mateng, Ismael amyu lakung Arab ni gaw dai ni du hkra maigan amyu ni hte pru shang kanawn ai lam hta yak hkak nga ma ai. Arab ni a lapran e pyi shai ai hku nna nga pra na gaw mai gaw sha ding nye shi lu da wu ai.
Abraham a hpang na shadang sha
Ishmael hpe shangai ai hpang (14) ning rai yang, Sarah gaw shadang sha lshangai nu ai. Shi a mying Isak (Isaac) rai nga ai (N.N 17:17). Isak gaw Israel amyu a kaji kawa Yaku (Jacob) a kawa rai nga ai. Dai majaw, Ishmael hte Isak gaw (kawa bung kanu shai) ai shan nau rai ma ai.
Sarah shadang sha shangai ai hte rau, nsen shaja nna ga shaga wa sai. Ndai mayam num hte shi a kasha hpe gawt kau u (N.N 21:8-10) nga shaga hpang wa sai. De a majaw, Abraham gaw myit npyaw lam byin nu ai. Kasha Ishmael hpe mung tsawra nja wu ai. Raitim, K.K kaw na shingran bai du ai gaw, Sarah tsun ai hpe madat u, na a amyu majing gaw Isak kaw na rai na ra ai , ngu sai (kaji 12,13,20).
Ishmael hte Isak a lapran hpa manghkang nnga tim, kawa Abraham a matu mayak kaba rai nga sai. Raitim, Ishmael hte Isak gaw kawa a garan ginhka ai majaw shada nju ndawng manawn masham lam kaba de gale du wa sai. Dai gaw, dai ni mu lu nga ai sinpraw ka-ang mungdan ni a kata byin nga ai mung masa de gayin du wa sai rai nga ai law.
Isak a kasha lahkawng (Isaac's two sons)
Isak mung madu jan Rebekah kaw na kasha lahkawng Yaku hte Esaw marun yan hpe bai lu wu ai. Dai ma yan gaw, hkri tung nna pyi nhkrum ai yan re lam chyum laika sakse gawn dan da nga ai (N.N 25:22). Shanhte a htunghkring nga ai hte maren, shawng shangai ai ma gaw kawa a hkringhtawng aya hpe lu ra ai lam nga malu ai. Chyum laika hku nga yang, Esaw gaw shawng shangai wa ai rai nna kahpu ba rai nga ai. Raitim, Yaku gaw kahpu kaw na dai ahkaw ahkang hpe nam nyan hte kashun la sai lam ka da nga ai. Dai majaw, Esaw hte Yaku yan mung shada hpyen tai ai hpu nau yan rai ma ai (Kaji 27, 29, 34, 41).
Esaw a matu mara Edom, (N.N 25:30) rai nna, Edom a kasha gaw Amelek (N.N 36:12) rai nga ai. Shan nau ni Ishmael amyu hte num jaw num ya kanawn nna Yaku a aru arat ni hte sum nang hkat nga masai. Esaw a kashu Amelek (N.N 36:12) hte Timna gaw Eliphaz Amelek hpe shaprat masai. Ndai gaw, Esaw a madu jan Adah kaw na matu mara rai ma ai. Ndai Amelek ni mung, Yaku a aru arat ni hte hpyen hku nga pra wa ma ai (Pru 17:16). Hpaji ninghkring ni law law wa, dai ni na Palistina masha ni gaw ndai Amelek lakung lama ni hkrai rai nga ma ai nga ma ai.
Israela ngu ai de bai gayin yu ga. Tsa ban 19 htum wa maga de she, myu tsaw mung tsaw ai Jews ni Israel lamu ga de bai ginhtang wa nna rawt malan amu hta da kring da lang rai wa masai. 1917 ning hpang daw hta ndai ginra ma hkra hpe British ni uphkang kau masai.
British maigan hkringmang du Arthur Balfour kaw nna lamu ga masat ya na lam tsun wa sai. Raitim, Arab mungdan ni ningdang kalang galaw masai. British ni up ai shaning 30 ning laman, Israel ginra hta Jews ni grau grau law shanu wa masai. 1947 ning, UN Resolution 181 hte maren, Yeruslem gaw International UN-administratered city rai nna, Jewish state hte Arab state hpe ginhka kau da ya masai.
Jewish mungdan ngu nna May shata 14-15, 1948 hta ndau dat masai. Dai ten, Jews amyu ni wan mi pyi nhpring ma ai. Kade nna yang Arab mungdan (5) Lebanon, Syria, Saudi Arabia, Jordan hte Egypt ni gaw Jews mungdan hpe jawm gasat wa masai. Jews ni awng padang dip lu ma tim, gaw mai gaw sha gaw sharaw wan zawn hkrawn hkru taw nga sai. Majan sharaw wan gaw 1956,1967,1973, hte 1982 ni hta grau ja nga sai. Arab myi tum hta, Jews ni lamu ga madu nna nga pra nga ai hpe nngawn masai. Shanhte a myi hta zai bru rawng ai zawn katum nga malu ai. Dai ni du hkra Jews masha law malawng wa maigan mungdan ni rai nga ai USA, Russia hte Europe ni hta naw nga jawng nga ma ai law.
Sunday, 11 December 2011
Mung Masa Myi Pai (One Blank Politics)
Ethnic minority groups (135) nga ai Myen mung hta, lu ra ai tinggyeng ahkaw ahkang ngu ai ga baw a majaw, masha shagu a shinggyim sari sadang hpe gaw de la lu na ginjang mi nmu lu mat sai. Mungdan a ahkaw ahkang jum da ai ni mung yawng a matu myit nna galaw ga ai nga tim tang ndu, tinggyeng ahkaw ahkang hpyi ai myu kaji ni mung myit nkup rai nga ai. Dai majaw, sadi ndung ai hte shagri nkung ai yan a sumtsaw hkrun lam zawn, mung masa myi pai ngu ga baw dat mayu nngai. Asuya gaw sadi ndung ai sha nrai, amyu kaji nkau mi hpe mungdan a hpyen majing hku pyi masat wa nga ai.
Grau nna, 2008 ning, MUNG HPAWM GAW DA TARA pru wa ai kawn gaw, myu kaji ni yawng, gaw da tara hte maren mung masa galaw na kun? (or) mungdan asuya hte hking shingjawng nna naw gasat na kun ngu ai de mung masa lahkam htawt nga sai. Gumsan Magam Thein Sein wa hku nna gaw, 2008 ning a MUNG HPAWM GAW DA TARA hpe makawp maga mung ra, myu kaji ni a ga hpe madat mung ra, lapran masha ni a tsun garu ai hpe saboi de shadu na kun ngu ai hpe mung dawdan ra lu ai. Amyu kaji (Jinghpaw) ni mung, 2008 ning MUNG HPAWM GAW DA TARA a kata hku mung masa n jahta na, 1947 na PANGLUNG GA SADI hku sha mung masa jahta na lam tsun nga ma ai. Dai sha nrai, gap hkat shawng jahkring nna mung masa jahta na ngu ai Myen asuya hte mung masa shawng jahta nna gap hkat jahkring na ngu ai KIO a manghkang mung, ran la na yak na zawn rai taw nga sai. Dai majaw, Jinghpaw ni hte Myen asuya gaw, nbung ai mung masa hka li langai hpra hpe dan dan leng leng jawn nga masai.
Mungdan asuya maga hku nna mung 2008 gaw da tara hte maren, mungdan hpe ningbaw ningla ai hta dakring da lang makawp maga ra nga lu ai. Dai majaw, ya hkyak hkyak byin nga ai (Jinghpaw hte Myen) majan nhpan lam gaw, lai wa sai shaning law law hta byin ai hte grai shai ai ngu yang nshut nga ai. Jinghpaw hpe gasat ai gaw maigan wa hpe gasat ai zawn, asuya hku nna n gun katsing dat ai majan de mai gale wa lu ai. Ndai majan gaw, mungdan kata na civil war hku sha nrai 2008 gaw da tara hte maren, Myen asuya hku nna dang hkra gasat nan gasat ra ai hpyen majan hku mung mai shading la nga lu ai. Dai majaw, jam jau hkrum ai ga jarit mayan na hpu nau ni hpe karum la na hte mung masha re majaw makawp maga la na lam yak nga lu ai.
Mungkan mungdan ni a man hta chyawm gaw, "Individuals and organizations in the nation that have different views from the government should not take account of disagreements. Work with us for common goals in the national interests. Myanmar will be developed soon if people are united and work hard", nga nna tsun nga ai. Dai majaw, gara maigan mungdan ni mung, Jinghpaw ni a mung masa majan hpe "Wait and See" (marang hpungtun hpe la kau ai zawn) yu shalai kau na grau htuk manu dum nga ma ai. Nau nna yang wa shabawng sip rai mat na re, ngu tak sawn shara rai nga malu ai. Raitim, KIO ni a shaning (60) na sai rawt malan labau hpe gaw hkrak nchye ya masai. 2008 gaw da tara hte maren, Jinghpaw gaw Myen mungdan a hpyen majing sawn yang 2008 constitution article 20 (e) hte (f) hte maren ahkyak la mai nga ai.
Dai majaw, Jinghpaw mung masa hpe ga baw galai kau ra na kun? ngu ai gaw myit yu shara rai nga ai. 2008 ning MUNG HPAWM GAW DA TARA hta nshang lawm sai majaw, Jinghpaw gaw Myen mung hta nlawm na ang nga sai. Ngai myit hkap ai daram lawu na lam ni gaw koi yen nmai ai manghkang rai sai.
1. Myen Gumsan Magam hku nna:
a. 2008 ning MUNG HPAWM GAW DA TARA hpe makawp maga ra na rai nna, dai tara hte nhtan shai ai yawng hpe Tara jeyang ai hku nna mung, mungdan a hpyen hku nna mung masat nhtawm ging dan ai dam ari hte degree hpe hkam la shangun na ra nga ai.
b. 2008 ning MUNG HPAWM GAW DA TARA hpe gram ra yang mung, laknak lang ai hpung ni a tsun dang rang ai hte gram mai na kun, lata da hkrum ai tara shang mung masa party law malawng a myit hkrum ai hte sha mai gram na kun (shing nrai) Gumsan Magam wa hku nna mung shi ra ai hku gram kau mai na kun gaw ahkaw ahkang nga ai ni a lata hta zawn rai taw nga ai.
c. Shaning (50) hta shawng na Gumsan Magam tai ai Thein Sein gaw, mungdan hpe Democracy ladat hpring hpring hte woi awn na lam naw tsan gang nga lu ai. Mungdan masha law malawng a nga sat nga sa kyang lailen myit nkung ai hpe yu ra ai sha n ga, yi hku wan n ga zawn up rawng nga ai hpyen asuya salat garai nkawp ai ni hpe bawp nem ra nga ai. N sang daw yang, hpyen ningbaw ni kawn aten n lata ai mungdan a ahkaw ahkang hpe bai mai magra jum kau lu nga ai.
d. Panglung ladat hpe hkrang shapraw na matu yak hkak ai lam nnga tim, 2008 MUNG HPAWM GAW DA TARA hte nhtan nshai ai hku sha mai galaw ai rai yang, galaw na raitim mung masa dat kasa ni a kata kaw sha bai galaw ang nga ai. Dai hku galaw na rai yang, laknak lang ai sha n ga, 2008 ning MUNG HPAWM GAW DA TARA a shinggan hku nna shang lawm lu na lam hpaw ya lu na nre majaw, Jinghpaw ni a mung masa hkrun lam hpe da sang myit ra ai hte dawdan ra nga lu ai.
e. Gumsan Magam kaw nna Mali hka madim zawn re ai arang kaba hte ga sadi tawn da ai hpe pyi jahkring kau dan ai shi a mung masa gaw gap lam hpe yu ai shaloi, KIO hte mung masing masa mi n-ang tim, mungdan simsa ai de woi awn shadu mai na rai nga lu ai majaw, wait and see ngu ai gaw Gumsan magam wa a dawdan ai hpe tsun ra na zawn rai nga sai.
f. Mungkan a man hta shakawng dan mayu ai Myen mung Democracy ngu ai a majaw, UN hte human right hpung ni, kaga US mungdan kawn hkawt amyu kaji ni a ntsa majan naw byin ai hpe tsun anyam bun ai hpe mung Gumsan magam wa kade hkam lu na kun? ngu ai hpe sawn shalawm yang gaw, kade nna yang KIO hte Myen asuya lapran simsa wa lu na kun ngu mung yup mang mu shangun mi ai.
e. Gumsan Magam kaw nna Mali hka madim zawn re ai arang kaba hte ga sadi tawn da ai hpe pyi jahkring kau dan ai shi a mung masa gaw gap lam hpe yu ai shaloi, KIO hte mung masing masa mi n-ang tim, mungdan simsa ai de woi awn shadu mai na rai nga lu ai majaw, wait and see ngu ai gaw Gumsan magam wa a dawdan ai hpe tsun ra na zawn rai nga sai.
f. Mungkan a man hta shakawng dan mayu ai Myen mung Democracy ngu ai a majaw, UN hte human right hpung ni, kaga US mungdan kawn hkawt amyu kaji ni a ntsa majan naw byin ai hpe tsun anyam bun ai hpe mung Gumsan magam wa kade hkam lu na kun? ngu ai hpe sawn shalawm yang gaw, kade nna yang KIO hte Myen asuya lapran simsa wa lu na kun ngu mung yup mang mu shangun mi ai.
2. KIO maga hku yu yang:
a. KIO gaw, 1947 ning Pang Lung ga sadi hpe npawt da ai mung masa hku sa na rai yang, 2008 ning MUNG HPAWM GAW DA TARA hte hpa nseng sai majaw, KIO a mung masa jahta na asuya hpe dai ni 2011 ning hta tam nmu rai nga ai.
b. 2008 ning, MUNG HPAWM GAW DA TARA hta nshang lawm sai majaw, mung masa hpe parliament hta nmai jahta mat sai. Dai majaw, KIO gaw mungdan a gawda ai tara a shinggan kaw nga nga sai re majaw, asuya hku nna majan gasat na myit yang, ladat amyu myu hte dang hkra gasat na hpe myit ung ang na lam nnga nga ai.
c. KIO a mung masa lam ga baw galai na (or) majan hta dang hkra gasat na ngu ai hpe lata la ra na zawn rai nga ai. Raitim, Gumsan magam wa lama na dan dawng ai mung masa hpe gaw de mayu yang chyawm gaw, dai daram wa yak na nrai. A kajawng sha simsa lam mung masa jahta saga law nga nna Gumsan magam wa lama woi laprawng wa yang, KIO gaw ready rai sai kun?
d. Mung masa ga baw galai na nga yang:
d.1 Munghpawm Federal mungdan gawgap ai kaw na Wunpawng Gumrawng Gumtsa Mungdan gaw gap na ngu ai hpe adan aleng hkrang shapraw jai lang ra sai. Raitim, masha n gun, majan lang arung arai, hpaji hte lam magup hta grai naw gawng kya nga ai majaw shu a rum gumhtawn sha n gwi yang gaw yak hkak la nga ai.
d.2 W.P Gumrawng Gumtsa hpe gaw gap na rai yang, Wunpawng mungdan ngu ai a malai Jinghpaw mungdaw nga mungchying sha yawng hpe ginlawm nna gawgap ra na rai nga ai.
d.3 Jinghpaw mungdaw nga mung chying sha hpe madung tawn na rai yang (e.g Yangon , Mandalay hkan nga ai Jinghpaw ni hpe maga nga na malai, Jinghpaw mungdaw kaw nga nga sai Sam, Myen, Miwa hte Gala ni hpe shawng maga la ai) mung masa de galai la lu ra nga ai.
d.4 Jinghpaw mungdaw shanglawt ai lam gaw, mungkan hta kajai gumhkawng wa nga ai shinggyim masha langai a lu ra ai ahkaw ahkang hte lu ging ai sak kan bau lam hta wang lu wang lang rai nga lu na hkam dahka jaw ya ai npawt nhpang tara hpe ka da nna garan jaw da ra na rai nga ai.
d.5 Mungdaw shanglawt lam gaw laknak lang ai sha nrai, myo mare, jawng, yi sun hkau na masha yawng a myit mang yaw shada lam bung ai de rau sha nga lu hkra makawp maga ya ai grin lam tara hte rai ra na rai nga ai.
Lahta na zawn ndung nchyan hku hkrawt shalai dan ai nye a MUNG MASA MYI PAI ningmu hpe ginchyum dat ga nga yang, amyu langai hta maju jung ai rawt malan lam yan kaw nna, amyu nbung tim myit mang bung ai shinggyim wuhpawng (geographical) hpe madaw gaw de ra ai ngu ai hpe shingna htawng dan mayu ai sha rai nga li ai law...
Thursday, 1 December 2011
EU Mang Hkang: Germany Gaw Salang, Chyum Laika Hku Hkrak Ang
EU mungdan ni sut masa brengbru nna zang ayai na rum mahka kaw du nga sai. Grau nna mungdan ginsa Italy, Grace, Spain ni gaw EU sut a sari mun sharun ya ai zawn rai nga ai. Dai majaw, EU mungdan ni gaw makai naw hkak na a ni? (or) kadai wa woi awn la na kun ngu ga san san shara tai nga sai. Mungdan langai a shakut shaja lam gaw uphkang lam, lawt lu lam, shinggyim ahkaw ahkang hte awmdawm shanglawt sha nrai, grin ngang ai sut masa hpe jawm gaw sharawt da na mung ahkyak kaba rai nga ai lam sakse rai nga ai.
Ndai zawn EU mungdan brengbru wa ai ten, Germany gaw gawk shinggan kaw zuphpawng galaw nna ndai EU sari kaning di hkye na lam myit nga ai. Kaja wa, Germany mungdan gaw EU kata wut shadaw kata na hpri tawng zawn rai nga ai. Kaga mungdan ni yawng ga ayai mat tim, hpri gaw ngam na lam nam nyan shi hta nga nga lu ai. WW1, WWII hpe shi woi grang nna EU mungdan shangai wa na hpe mung salung sala tai hpajau hpala galaw nga ai. Lam mi hku tsun ga nga yang, Germany gaw mungkan langai hpe madu mayu ai nam nyan nyan ai grai na sai. Dai majaw Franch gumsan magam Nicolas Sarkozy gaw Germany hte Franch lama EU na pru mat yang European ngu ai gaw nsa hkoi sana re, nga ai. Ndai lam ni ma hkra mung Chyum Laika a htoi tsun da ai hte hkrak ang na lam lawu na hku hkrawk gajam yu mayu nngai.
Chyum Laika hta htoi da ai ladaw gaw, "mungkan ga nnan lat kaw nna ya du hkra n byin yu ai hte hpang de mung n byin lu na ru tsang kaba gaw, dai shaloi e byin pru na ra ai. Dai nhtoi ni hpe n shagying kau yang gaw, gade a hkum shan mung n lawt lu na ra ai; rai ti mung, lata la ai ni a matu mara, dai nhtoi ni gaw gying wa na ra ai" (Mahte 24:21-22; Daniela 12:1; Yeremia 30:7)).
Daniela hte Shingran laika gaw mungkan a jahtum daw hta hkawhkam lai lang ai mungdan ningbaw ningla ni byawng mat wa na lam ni mung law law tsun da nga ai. Dai gaw dai ni Europe hte dingdung Africa hta nyet nlu ai Democracy mahkrai htan nga masai.
Europe a sumsaw (zaw)
Europe mungdan ni gaw mungkan a sut masa panglai hta hpungla ja ai shara rai nga ai. Sut su ai hte nga pyaw ai mungdan ni ngu masat da sai. Masha a nga pra madang mung tsaw nga ai. Lai wa sai Europe majan kaba ni hta Germany gaw wut shadaw kata na hpri tawng tai lai wa yu sai. Dai ni United States of Europe ngu ai de pyi shingran hkrang soi da wu ai. Ndai hkrang hta Germany mungdan chyu sha Europe ting hpe woi awn na ja gumhpraw, hpaji hte masha atsam nga ai lam sawk dan wa masai. Ndai hku yu ai shaloi, Germany gaw Europe a salum tai nna European mungdan hpe tsa ban 21 prat lai hku up hkang mat wa na yup su sun nga ai. Dai majaw, Germany gaw kalang lang yup dam dam ai zawn, kalang lang yup su sun ai zawn ga shaga nga ai.
European mungdan hpe jum ai gaw Euro gumhpraw rai nga ai. Germany gaw Euro hpe jum da lu wu ai. De a majaw, Germany hta lai EU mungdan ni gaw Euro hkum pa nawng hta lup wa nga ai. Hkye la madu gaw Germany hta lai kaga nnga sai. Hkye la madu tai na Germany gaw United States of Europe hpe uphkang na de bai gayin du wa nga ai. Roman Empire ga garan wa ai lam mung ndai masa hte nau nshai nga ai (Shingran13:1-8; 17:8-18; Daniela2:37-45,37).
Matut sawk mayu ai ni:
1. Germany is the only country with a large enough economy and population to achieve that control ("Germany's Choice: Part 2," July 26, 2011).
2."Euro Unity? It's Germany That Matters," The New York Times, March 9, 2010).
3. The answer is Germany (John Eatwell, "Euro Vision," Sept. 5, 2011).
4.Germany's Euro Question," Sept. 10, 2011.
5.Greece Slips Further, Sept. 9-11, 2011.
Thursday, 3 February 2011
Egypt hte Arab kata na Israel Mung Masa Myit Jut (Egypt Riot and Middle East in Arabs)
2011 January 7 Friday kyu hpyi hpawng hta, sara wa (clergy) tsun ai, "Islam would survive Israel's ground and air attacks on Gaza. He likened the world's Muslim population to a human body, Palestinian suffering in Gaza was like a limb undergoing trauma and injury. After the sermon, hundreds of men and boys streamed into the square, chanting what could only be politely described as anti-Jewish slogans, banners in support of Gazans were unfurled and the loud street protests began. See http://worldblog.msnbc.msn.com/_news/2009/01/09/4376708-anti-israel-demonstration-in-egypt-turns-violent.
Egypt na Cairo kaw marai 50 jan a Anti-Israel demonstration gaw mungdan kata kasu kabrawng lam shabyin hpang dat sai. Ndai demonstration gaw, democracy nsen de gayin du wa nna mungkan a man e htap htuk ai mung masha ahkaw ahkang nga mu nga mai lam hpe yaw shada ai de gale du wa sai.
Ndai gumlang hpung hpe Israel a mung masa myi jut hku yu ai shaloi tsang shara byin nga ai. Dai majaw, Natanyahu gaw, Mubarak hpe, gumlang hpung ni hpe dang hkra uphkang na n gun jaw dat ai lam shiga ni hta mu hti na saga ai. Egypt asuya gumlang hpung gaw, maga mi hku nna Democracy ra sharawng ai mung masha ni hpe n gun lu shangun nga ai. Raitim, maga mi hku nna gaw, mung masa nnan ningbaw nnan galai nna byin pru wa na mung masa mahtai hpe sawn yu yang myit tsang shara tai shangun nga ai.
Egypt na Cairo kaw marai 50 jan a Anti-Israel demonstration gaw mungdan kata kasu kabrawng lam shabyin hpang dat sai. Ndai demonstration gaw, democracy nsen de gayin du wa nna mungkan a man e htap htuk ai mung masha ahkaw ahkang nga mu nga mai lam hpe yaw shada ai de gale du wa sai.
Ndai gumlang hpung hpe Israel a mung masa myi jut hku yu ai shaloi tsang shara byin nga ai. Dai majaw, Natanyahu gaw, Mubarak hpe, gumlang hpung ni hpe dang hkra uphkang na n gun jaw dat ai lam shiga ni hta mu hti na saga ai. Egypt asuya gumlang hpung gaw, maga mi hku nna Democracy ra sharawng ai mung masha ni hpe n gun lu shangun nga ai. Raitim, maga mi hku nna gaw, mung masa nnan ningbaw nnan galai nna byin pru wa na mung masa mahtai hpe sawn yu yang myit tsang shara tai shangun nga ai.
Labau nhtang yu yang, sanit ya majan a shawng e, Israela mungdan gaw Arab mungdan ni shinggrup da ai lapran kaw jahkyawn hpawng ka-ang na sagu zawn rai nga ai. Arab mungkan gaw, Israel hpe atsai ahkut kau na matu, Egypt, Syrian, Jordan hte de a shingdu kaw Iraq, Algeria, Kuwait, Sudan ni rai nna n gun kahkyin masai. Lak nak dum tai ya ai gaw Russia rai nga ai. Syrian hpyen hkringmang daju Hafez gaw, May 18, 1967 hta: As of today, there no longer exists an international emergency force to protect Israel. We shall not complain any more to the UN about Israel. The sole method we shall apply against Israel is total war, which will result in the extermination of Zionist existence, nga nna mungga hpaw sai. Dai majaw, June 5, 1967, jahpawt 7:14 hta Israel hpyen nbungli 12 hte sha Egypt pilot ni manap shat sha nga yang htim gasat nna majan hkyen nga ai nbungli 300 nat kau mu ai. Dai shani nan Jordan, Syria hte Iraq nbunli ni ka-ang hkup, hka rang dap hpyen hpung chyen mi hpe mung jahten kau ya mu ai. Majan ngut ai shaloi, Israel majan nbungli 200 hta na 46 hten mat nna masha 115 si sai. Egypt masha 15000, Syria 2500 hte Jordan 800 si masai. US mung Israel maga tsap nna 777 si lawm masai.
Ndai zawn re ai majan bai nbyin hkat hkra myit hkrum ga sadi hpe March 26,1979 hta Egypt hte, October 26, 1994 hta Jordan hte, tsam mari jawm ka tawn masai. Syria hte Israel gaw, dai ni du hkra wawn jahten kaw jawn ai zawn hkrum dat nhkrum dat rai nga ai. Jordan hte mung Israel gaw kahkau hpe kam ai daram sha naw rai nga ai. Egypt hte kaga Arab mungkan ni mung n gun pawng na nga ga sadi ni jawm tawn da shajang nga ma ai.
Dai majaw, Israel a matu Egypt hte tawn ai simsa lam gaw, Israel hte Arabs hte tawn ai zawn byin nga ai. Kaga Arabs ni mung Egypt a woi awn ai hpe manu shadan nga ma ai. US mung, sinpraw ka-ang simsa wa lu na matu Egypt hpe jum ra ai lam mu wu ai. Maga mi hku nna Israel hpe makoi magap ai ladat hte maga nga ai. Dai majaw, Egypt hpyen masa hta US shang lawm nna shaning shagu US$ 1.3 billions ma hkam nna simsa nga pra lu na arang bang nga ai.
US hte Israel a mung masa myi hku yu ai shaloi, Egypt hta gasu nga ai Friends of Muslim (Muslim Brotherhood) http://www.bbc.co.uk/news/world-middle-east-12313405 ni ahkang lu wa yang, Arabs mungkan bai asak rawng wa nna Muslim ni shada kahkyin gumdin let, Sinpraw ka-ang ni Israel hpe shadut shagyip wa na kun ngu ai gaw, myit yu shara rai nna, Mubarak a du magam lai hta grau hkrit hpa tai nga sai. Raitim, Mubarak hku nna ndai mabyin hpe kade daram hparan lu na gaw, prat a gam maka hpyi ai hta mung hkan na sai nhten. Mung masha lan lak gaw, ndai lam hpe myit yang myit na, woi awn ai ni a mungkan gaw panglai ntsa sanghpaw jawn ai zawn kaga shara kaw she rai nga na nrai ni??
Tuesday, 25 January 2011
Democracy hte Myen Mung Masa (Democracy and Myanmar )
Democracy ngu ai a madung nam nak hpe, English hku lawu na hte maren shawng shaleng mayu nngai.
1.The basis of Democracy is based on secularism. Secularism that allowed the person to be freed; free to live, free to choose, free to express, free to work as long as you are not breaking the laws, all laws.
2. The fundamental of the Democracy is freedom and liberty. We all born free, all born equal. The community should accept all human being as equally regardless of nationality, color, religion, men and women, children and aged.
3. There can not be or would not be establish the Democracy in the country where the religion doctrinal is influenced, patriotism and nationalism is occupied. And Democracy cannot brings into the country by outsiders, the West or white people rather establish by own understanding, in practice and follow daily bases created by own accord.
Saturday, 11 December 2010
Myen Mung a Mung Masa hte Nye a Ningmu (Burma politics and Me)
Myen mung kata mung masa nru nra byin ai nye a prat pyi jan sai. Masha ni e tsun dan ai ningmu ni hte nye a mahkrum madup mung law la sai. Kadai tsun ai jaw nna kadai myit ai shut nga ai kun sung sung myit yu ra wa sai. Nkau mi gaw amyu kaji (ethnic minority) ni tara rap ra lam nlu la ai majaw mung masa nzim ai re nga ai, nkau mi gaw Myen amyu ni mung shawa a ntsa rang rup ai majaw re nga ma ai. Nkau mi bai rai jang, Hpyen asuya a la-ba ka-up mayu ai jasat a majaw re nga nga ma ai. Shanhte mung myu tsaw dinglai ai kun ngu ngai myit la nngai. Read..
Subscribe to: Posts (Atom)
kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn knc_Latn kac_Latn kac_Latn kac_Latn eng_Latn eng_Latn eng_Latn fra_Latn eng_Latn eng_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn eng_Latn eng_Latn eng_Latn eng_Latn kac_Latn kac_Latn eng_Latn